
讘讘讗 拽诪讗 讬讟 注"讗 - 驻讬专讜砖 砖讟讬讬谞讝诇抓

讜讘讛讗 拽诪讬驻诇讙讬 [讜讘谞讜砖讗 讝讛 谞讞诇拽讜]: 诪专 住讘专 [讞讻诐 讝讛 讘讘专讬讬转讗 砖讛讘讬讗 专诪讬 讘专 讬讞讝拽讗诇 住讘讜专] 讬砖 讛注讚讗讛 诇爪专讜专讜转, 讜诪专 住讘专 [讜讞讻诐 讝讛, 讞讻诪讬 讘讬转 诪讚专砖讜 砖诇 专讘 住讘讜专讬诐]: 讗讬谉 讛注讚讗讛?


讜讚讜讞讬诐: 诇讗, 讻讗谉 诪讚讜讘专 砖注砖讛 讝讗转 讘讞讚 讝诪谞讗 [讘驻注诐 讗讞转 讘诇讘讚], 讜讘驻诇讜讙转讗 [讜讘诪讞诇讜拽转] 砖诇 住讜诪讻讜住 讜专讘谞谉 拽诪讬驻诇讙讬 [讛诐 讞诇讜拽讬诐] 讻诪讛 诪砖诇诐 注诇 爪专讜专讜转. 讜砖讜讗诇讬诐: 讜讛讗 [讜讛专讬] 诪砖讜谞讛 讛讜讗 砖讬讻谞讬住 讛转专谞讙讜诇 爪讜讗专讜 诇讻诇讬 讜讬砖诪讬注 拽讜诇 砖讬讙专讜诐 诇砖讘讬专转讜 砖诇 讛讻诇讬! 讜诪砖讬讘讬诐: 诪讚讜讘专 讻讗谉 讚讗讬转 讘讬讛 讘讝专谞讬 [砖讬砖 讘讜, 讘讻诇讬, 讝专注讜谞讬诐] 讜诪讜讘谉 诪讚讜注 讛讻谞讬住 讛转专谞讙讜诇 专讗砖讜 诇砖诐.


讘注讬 [砖讗诇] 专讘 讗砖讬 砖讗诇讛 谞讜住驻转 讘谞讜砖讗 讝讛: 讛讗诐 讬砖 砖谞讜讬 诇爪专讜专讜转 诇注谞讬谉 专讘讬注 谞讝拽, 砖讘诪拽专讛 砖注砖讛 谞讝拽 注诇 讬讚讬 爪专讜专讜转 砖诇讗 讻讚专讻讜, 讬砖诇诐 注诇讬讜, 诇讗 讞爪讬 谞讝拽 讻讚专讱 砖诪砖诇诐 讻专讙讬诇, 讗诇讗 诪讞爪讬转 讛转砖诇讜诐 讛专讙讬诇, 砖讛讜讗 专讘讬注 谞讝拽, 讗讜 讗讬谉 砖谞讜讬 诇爪专讜专讜转 诇注谞讬谉 专讘讬注 谞讝拽, 讜讗祝 讗诐 讛讬讛 讛讚讘专 讘砖讬谞讜讬 诪砖诇诐 讞爪讬 谞讝拽, 讻讻诇 谞讝拽 爪专讜专讜转?


 讜诪砖讬讘讬诐:  转驻砖讜讟 诇讬讛 [转驻转讜专 诇讜] 讗转 讘注讬讬转讜 砖诇 专讘 讗砖讬 诪讘注讬讬转讜 砖诇 专讘讗, 讚讘注讬 [砖砖讗诇] 专讘讗: 讬砖 讛注讚讗讛 诇爪专讜专讜转 讜诪砖诇诐 谞讝拽 砖诇诐 讗诐 注砖讛 讻谉 砖诇讜砖 驻注诪讬诐, 讗讜 讗讬谉 讛注讚讗讛 诇爪专讜专讜转, 讜诪讻诇诇 讛讚讘专讬诐 谞砖诪注 砖讗讬谉 砖谞讜讬. 砖讛专讬 讗诐 讬砖 砖讬谞讜讬 讜诪砖诇诐 专讘讬注 谞讝拽 鈥� 谞诪爪讗 砖转砖诇讜诐 砖诇 讛注讚讗讛 讘爪专讜专讜转 讛讜讗 专拽 讞爪讬 谞讝拽.


 讜讚讜讞讬诐: 诪讚讘专讬 专讘讗 讗讬谉 诇讛讜讻讬讞,  讚诇诪讗 [砖诪讗] 专讘讗 讘讚专讱 "讗诐 转诪爪讬 [转讜讻诇, 转专爪讛] 诇讜诪专" 拽讗诪专 [讗讜诪专], 砖诇讗 讛注诪讬讚 讗转 讛讘注讬讛 讘讗讜驻谉 讞讚 诪砖诪注讬, 讗诇讗 讗驻讬诇讜 讘讬住讜讚讜转讬讛 砖诇 讛讘注讬讛 讛讬讛 诇讜 住驻拽. 讜讻讱 讬砖 诇讛住讘讬专 讗转 砖讗诇转讜: 讗诐 转诪爪讬 [转讜讻诇, 转专爪讛] 诇讜诪专 砖讗讬谉 讚讬谉 砖谞讜讬 讘爪专讜专讜转, 讜讘讻诇 诪拽专讛 诪砖诇诐 讞爪讬 谞讝拽, 转讬砖讗诇 讛砖讗诇讛: 讛讗诐 讬砖 讛注讚讗讛 砖讛诪讜注讚 诇爪专讜专讜转 讬砖诇诐 谞讝拽 砖诇诐, 讗讜 讗讬谉 讛注讚讗讛? 诇讘注讬讬转讜 砖诇 专讘 讗砖讬 诇讗 谞诪爪讗 驻转专讜谉, 讜诇讻谉 转讬拽讜 [转注诪讜讚] 讛砖讗诇讛 讘诪拽讜诪讛.


讜注讜讚 讘注讬 [砖讗诇] 专讘 讗砖讬 讘注谞讬谉 爪专讜专讜转: 讻讞 讻讞讜, 讻讙讜谉 爪专讜专 砖谞讬转讝 讜讛转讬讝 讚讘专 讗讞专, 讜讛讚讘专 讛砖谞讬 讛讜讗 砖讛讝讬拽, 诇讚注转 住讜诪讻讜住, 讛讗诐 讻讻讞讜 讚诪讬 [谞讞砖讘], 讗讜 诇讗?


讜爪讚讚讬 讛砖讗诇讛: 诪讬 讙诪讬专 [讛讗诐 诇诪讚, 拽讬讘诇] 住讜诪讻讜住 诪专讘讜转讬讜 讛诇讻讛 诇诪砖讛 诪住讬谞讬 讝讜 砖诇 谞讝拽 爪专讜专讜转 砖诪砖诇诐 讞爪讬 谞讝拽, 讜诪讜拽讬 诇讛 [讜诪注诪讬讚 讗讜转讛] 讗转 讛讛诇讻讛 讛讝讜, 诇讗 讘爪专讜专讜转 讛讘讗讬诐 诪讻讜讞讜 讗诇讗 讘讻讞 讻讞讜, 讜讗讬诇讜 爪专讜专讜转 讛讘讗讬诐 诪讻讜讞讜 讬砖诇诐 谞讝拽 砖诇诐 讻讻诇 专讙诇. 讗讜 讚诇诪讗 [砖诪讗] 诇讗 讙诪讬专 [诇诪讚], 砖诇讗 拽讬讘诇 讛诇讻讛 讝讜 讻诇诇 讜诇讚注转讜 谞讝拽 爪专讜专讜转 讛讜讗 驻专讟 讘谞讝拽讬 专讙诇, 讜诪砖诇诐 转诪讬讚 谞讝拽 砖诇诐, 讘讬谉 砖讘讗 诪讻讜讞讜 讘讬谉 砖讘讗 诪讻讞 讻讜讞讜? 讗祝 讘注讬讛 讝讜 诇讗 谞诪爪讗 诇讛 驻转专讜谉 讜诇讻讱 讗祝 讛讬讗 转讬拽讜 [转注诪讜讚] 讘诪拽讜诪讛.


讗 讜砖讜讘 讞讜讝专讬诐 诇驻讬专讜砖讛 砖诇 讛诪砖谞讛. 砖谞讬谞讜 砖诐 砖讗诐 讛讬转讛 讛讘讛诪讛 诪讘注讟转, 讗讜 砖讛讬讜 爪专讜专讜转 诪谞转讝讬谉 诪转讞转 专讙诇讬讛 讜砖讘专讛 讗转 讛讻诇讬诐 鈥� 诪砖诇诐 讞爪讬 谞讝拽. 讗讬讘注讬讗 诇讛讜 [谞砖讗诇讛 诇讛诐 诇诇讜诪讚讬诐]: 讛讬讻讬 拽讗诪专 [讻讬爪讚 讘讚讬讜拽 讛讜讗 讗讜诪专], 讻讬爪讚 讬砖 诇讛讘讬谉 讗转 诪砖谞转谞讜?


 讛讗诐 讻讜讜谞转讜: 讛讬转讛 讛讘讛诪讛 诪讘注讟转 讜讛讝讬拽讛 讘诪讬砖专讬谉 讘讘讬注讜讟讛, 讜讛专讬 讝讛 转讜诇讚讛 诇拽专谉, 讗讜 诪拽专讛 谞讜住祝 砖讛转讬讝讛 爪专讜专讜转 讻讗讜专讞讬讬讛讜 [讻讚专讻诐] 讘讚专讱 讛讬诇讜讻讛 鈥� 诪砖诇诐 注诇 讻讱 讞爪讬 谞讝拽, 讜讗诐 讻谉 诪砖谞转谞讜 讻讚注转 专讘谞谉 [讞讻诪讬诐] 讛讬讗 砖诪砖诇诐 注诇 爪专讜专讜转 讞爪讬 谞讝拽. 讗讜 讚诇诪讗 [砖诪讗] 讻讱 讬砖 诇讛讘讬谉 讗转 诪砖谞转谞讜: 讛讬转讛 诪讘注讟转 讜讛讝讬拽讛 讘诪讬砖专讬谉 讘讘讬注讜讟讛, 讗讜 讛转讬讝讛 爪专讜专讜转 诪讞诪转 讘讬注讜讟 讜讗讜转诐 爪专讜专讜转 讛诐 砖讛讝讬拽讜 鈥� 诪砖诇诐 讞爪讬 谞讝拽. 讜谞讚讬讬拽 诪讻讗谉: 讛讗 讻讬 讗讜专讞讬讛 [讛专讬 讗诐 讛讬讜 讛爪专讜专讜转 讻讚专讻讛] 鈥� 诪砖诇诐 谞讝拽 砖诇诐, 讜诪谞讬 [讜讻砖讬讟转 诪讬 讛讬讗] 鈥� 砖讬讟转 住讜诪讻讜住 讛讬讗?


讜诪爪讬注讬诐: 转讗 砖诪注 [讘讜讗 讜砖诪注] 驻转专讜谉 诪住讬驻讗 [诪住讜祝 讛诪砖谞讛]: 讚专住讛 注诇 讛讻诇讬 讜砖讘专转讜, 讜谞驻诇 讛砖讘专 注诇 讻诇讬 讗讞专 讜砖讘专讜 鈥� 注诇 讛专讗砖讜谉 诪砖诇诐 谞讝拽 砖诇诐, 讜注诇 讛讗讞专讜谉 讞爪讬 谞讝拽. 讜讗讬 [讜讗诐] 讻砖讬讟转 住讜诪讻讜住 讛讬讗, 诪讬 讗讬转 诇讬讛 [讛讗诐 讬砖 诇讜] 讻诇诇 转砖诇讜诐 讞爪讬 谞讝拽 爪专讜专讜转?


讜讻讬 转讬诪讗 [讜讗诐 转讗诪专] 诪讛 砖砖谞讬谞讜 "专讗砖讜谉" 讻讜讜谞转讜 专讗砖讜谉 诇讛转讝讛, 讻诇讜诪专, 讛专讗砖讜谉 砖谞驻讙注 诪谉 讛爪专讜专讜转, 讚讛讬讬谞讜 讛讻诇讬 讛砖谞讬, 讜"砖谞讬" 讛讜讗 砖谞讬 诇讛转讝讛, 讻诇讜诪专, 讻诇讬 砖诇讬砖讬, 讜砖讗谞讬 诇讬讛 [讜砖讜谞讛 诇讜] 诇住讜诪讻讜住 讛讚讬谉 讘讬谉 谞讝拽 砖谞讙专诐 诪讻讞讜 砖诪砖诇诐 讛讻诇, 诇讘讬谉 谞讝拽 砖谞讙专诐 注诇 讬讚讬 讻讞 讻讞讜 砖诪砖诇诐 专拽 讞爪讬, 讗诐 讻谉,


讗诇讗 讛讗 讚讘注讬 [讝讜 砖砖讗诇] 专讘 讗砖讬: 讻讞 讻讞讜 诇住讜诪讻讜住, 讛讗诐 讻讻讞讜 讚诪讬 [谞讞砖讘] 讗讜 诇讗讜 [诇讗] 讻讻讞讜 讚诪讬 [谞讞砖讘], 转驻砖讜讟 诇讬讛 [诇讜] 诪讻讗谉 讚诇讗讜 [砖诇讗] 讻讻讞讜 讚诪讬 [谞讞砖讘]!


讜诪砖讬讘讬诐: 诪砖诐 讗讬 讗驻砖专 讛讬讛 诇驻转讜专, 讻讬 专讘 讗砖讬 讻专讘谞谉 诪讜拽讬 诇讛 [讻讚注转 讞讻诪讬诐 讛讜讗 诪注诪讬讚 讗讜转讛] 讗转 讛诪砖谞讛, 讜讘注讬 诇讛 讛讻讬 [讜砖讜讗诇 讗讜转讛 讻讱]: 诪讛讬 讻讜讜谞转 诪砖谞转谞讜? 讛讬转讛 诪讘注讟转 讜讛讝讬拽讛 讘讘讬注讜讟讛, 讗讜 讛转讬讝讛 爪专讜专讜转 讻讗讜专讞讬讬讛讜 [讻讚专讻诐] 鈥� 诪砖诇诐 讞爪讬 谞讝拽. 讜谞讚讬讬拽 诪讻讗谉: 讛讗 [讛专讬] 讗诐 讛转讬讝讛 爪专讜专讜转 诪讞诪转 讘讬注讜讟 鈥� 讗讬谞讜 诪砖诇诐 讗诇讗 专讘讬注 谞讝拽, 讜讗诐 讻谉 讬砖 砖谞讜讬 诇爪专讜专讜转, 讜诇讻谉 诪砖诇诐 讞爪讬 诪讞讬讜讘讜 讛专讙讬诇 砖诇 爪专讜专讜转.


讗讜 讚诇诪讗 [砖诪讗] 讻讱 讬砖 诇讛讘讬谉: 讛讬转讛 诪讘注讟转 讜讛讝讬拽讛 讘讘讬注讜讟讛, 讗讜 砖讛转讬讝讛 爪专讜专讜转 诪讞诪转 讘讬注讜讟 鈥� 诪砖诇诐 讞爪讬 谞讝拽, 讜讗讬谉 砖谞讜讬 讘谞讝拽讬诐 讗诇讛. 讜砖讗诇讛 讝讜 诇讗 谞驻转专讛 讜诇讻讱 转讬拽讜 [转注诪讜讚] 讘诪拽讜诪讛.


讘 讜注讜讚 讘注讬讛 讘讚讬谞讬 爪专讜专讜转, 讘注讬 诪讬谞讬讛 [砖讗诇 讗讜转讜] 专' 讗讘讗 讘专 诪诪诇 诪专' 讗诪讬, 讜讗诪专讬 诇讛 [讜讬砖 讗讜诪专讬诐] 砖砖讗诇 讝讗转 诪专' 讞讬讬讗 讘专 讗讘讗: 讛讬转讛 讛讘讛诪讛 诪讛诇讻转 讘诪拽讜诐 砖讗讬 讗驻砖专 诇讛 诇讛诇讱 讗诇讗 讗诐 讻谉 讛讬讗 诪谞转讝转, 讜讘注讟讛 讜讛转讬讝讛 爪专讜专讜转 讜讛讝讬拽讛, 诪讛讜? 讜爪讚讚讬 讛砖讗诇讛: 讻讬讜谉 砖讗讬 讗驻砖专 诇讛 讗诇讗 讗诐 讻谉 转转讬讝 爪专讜专讜转 鈥� 讗讜专讞讬讛 [讚专讻讛] 讛讜讗 砖讬谞转讝讜 讛爪专讜专讜转 讜讚讬谞讜 讻讚讬谉 爪专讜专讜转 专讙讬诇, 讗讜 讚诇诪讗 讛砖转讗 诪讬讛讗 [讗讜 砖诪讗 注讻砖讬讜 注诇 讻诇 驻谞讬诐] 诪讞诪转 讘讬注讜讟 拽诪谞转讝讛 [讛讬讗 诪转讬讝讛] 爪专讜专讜转 讜讗讬谉 讝讛 讻讻诇 爪专讜专讜转. 诇砖讗诇讛 讝讜 诇讗 谞诪爪讗 驻转专讜谉, 讜诇讻讱 转讬拽讜 [转注诪讜讚] 讘诪拽讜诪讛.


讙 讘注讗 诪讬谞讬讛 [砖讗诇 讗讜转讜] 专' 讬专诪讬讛 诪专' 讝讬专讗: 讛讬转讛 讘讛诪讛 诪讛诇讻转 讘专砖讜转 讛专讘讬诐 讜讘注讟讛 讜讛转讬讝讛 讜讛讝讬拽讛, 诪讛讜 讚讬谞讛? 讜爪讚讚讬 讛砖讗诇讛: 讛讗诐 诇拽专谉 诪讚诪讬谞谉 诇讬讛 [诪讚诪讬诐 讗谞讜 讗讜转讛] 讜讞讬讬讘转, 砖讻讬讜谉 砖诪讝讬拽讛 讘讝讚讜谉 讛专讬 讛讬讗 讞讬讬讘转 讙诐 讘专砖讜转 讛专讘讬诐, 讗讜 讚诇诪讗 [砖诪讗] 转讜诇讚讛 砖诇 专讙诇 讛讜讗, 讜驻讟讜专讛, 砖讗讬谉 讞讬讬讘讬诐 注诇 谞讝拽讬 专讙诇 讘专砖讜转 讛专讘讬诐? 讗诪专 诇讬讛 [诇讜] 专' 讝讬专讗: 诪住转讘专讗 [诪住转讘专] 讻讬 讝讜 转讜诇讚讛 砖诇 专讙诇 讛讜讗, 讜诇讻谉 讗讬谉 讞讬讬讘讬诐 注诇讬讛 讘专砖讜转 讛专讘讬诐.


 讜注讜讚 讛讜住讬祝 专' 讬专诪讬讛 讜砖讗诇 讗转 专' 讝讬专讗 讘讚讬谞讬 爪专讜专讜转: 讛转讬讝讛 讛讘讛诪讛 爪专讜专 讘专砖讜转 讛专讘讬诐 讜讛讝讬拽讛 讘专砖讜转 讛讬讞讬讚 诪讛讜? 讗诪专 诇讬讛 [诇讜] 专' 讝讬专讗 讘转砖讜讘讛 讘砖讬诪讜砖 诇砖讜谉 砖诇 讚讬谞讬 砖讘转: 讗诐 注拽讬专讛 讗讬谉 讻讗谉, 讛谞讞讛 讬砖 讻讗谉?! 讻诇讜诪专, 讻讬讜谉 砖讘讝诪谉 砖谞注拽专 讛讞驻抓 诪诪拽讜诪讜 讛讬转讛 驻讟讜专讛 注诇 讻讱, 讗诐 讻谉 讛注讜讘讚讛 砖谞讞 讜讛讝讬拽 讘诪拽讜诐 讗讞专 鈥� 讗讬谞讛 诪砖谞讛 讗转 讚讬谞讜.


 讜注诇 转砖讜讘转讜 讛专讗砖讜谞讛 砖诇 专' 讝讬专讗, 砖注诇 爪专讜专讜转 讘专砖讜转 讛专讘讬诐 驻讟讜专, 讻专讙诇, 讗讬转讬讘讬讛 [讛拽砖讛 诇讜] 专' 讬专诪讬讛 诪诪讛 砖砖谞讬谞讜 讘讘专讬讬转讗: 讛讬转讛 诪讛诇讻转 讘讚专讱 讜讛转讬讝讛, 讘讬谉 讘专砖讜转 讛讬讞讬讚 讘讬谉 讘专砖讜转 讛专讘讬诐 鈥� 讞讬讬讘. 诪讗讬 诇讗讜 [讛讗诐 诇讗] 讛讻讜讜谞讛 砖诪讚讜讘专 讻讗谉 讘诪拽专讛 砖讛转讬讝讛 讘专砖讜转 讛专讘讬诐 讜讛讝讬拽讛 讘专砖讜转 讛专讘讬诐? 讗诪专 诇讜 专' 讝讬专讗: 诇讗, 讬砖 诇驻专砖 砖诪讚讜讘专 讻讗谉 讘诪拽专讛 砖讛转讬讝讛 讘专砖讜转 讛专讘讬诐 讜讛讝讬拽讛 讘专砖讜转 讛讬讞讬讚. 讜讛拽砖讛 诇讜 专' 讬专诪讬讛: 讜讛讗诪专转 [讜讛专讬 讗诪专转]: 注拽讬专讛 讗讬谉 讻讗谉 讛谞讞讛 讬砖 讻讗谉 讜讗讬谉 讝讛 诪砖谞讛 讛讬讻谉 讛讝讬拽讛! 讗诪专 诇讬讛 [诇讜] 讛讚专讬 [讞讜讝专 讗谞讬] 讘讬, 砖讛专讬 讛讘专讬讬转讗 诪讜讻讬讞讛 注诇 讻诇 驻谞讬诐 砖讘诪拽专讛 讝讛 讛讬讗 诪砖诇诪转 注诇 讛谞讝拽讬诐 砖讛讝讬拽讛.


讗讬转讬讘讬讛 [讛拽砖讛 诇讜] 专' 讬专诪讬讛 诪诪讛 砖砖谞讬谞讜 讘诪砖谞转谞讜: 讚专住讛 注诇 讛讻诇讬 讜砖讘专转讜, 讜谞驻诇 讛砖讘专 注诇 讻诇讬 讗讞专 讜砖讘专讜 鈥� 注诇 讛专讗砖讜谉 诪砖诇诐 谞讝拽 砖诇诐, 讜注诇 讛讗讞专讜谉 诪砖诇诐 讞爪讬 谞讝拽. 讜转谞讬 注诇讛 [讜砖谞讜讬讛 讘专讬讬转讗 注诇讬讛] 注诇 拽讟注 讝讛: 讘诪讛 讚讘专讬诐 讗诪讜专讬诐 鈥� 砖讛讬讛 讛讚讘专 讘专砖讜转 讛谞讬讝拽, 讗讘诇 讗诐 讛讬讛 讘专砖讜转 讛专讘讬诐 鈥� 注诇 讛专讗砖讜谉 驻讟讜专讛 (讻讚讬谉 专讙诇) 讜注诇 讛讗讞专讜谉 讞讬讬讘转. 诪讗讬 诇讗讜 [讛讗诐 诇讗] 诪讚讜讘专 砖讛讬讛 讛诪拽专讛 讻讱: 讛转讬讝讛 讘专砖讜转 讛专讘讬诐, 讜讛讝讬拽讛 讘专砖讜转 讛专讘讬诐? 讜诪砖诪注 砖注诇 谞讝拽 爪专讜专讜转 诪砖诇诪转 讗驻讬诇讜 讘专砖讜转 讛专讘讬诐!


 讗诪专 诇讜 专' 讝讬专讗: 诇讗, 讗驻砖专 诇驻专砖 砖诪讚讜讘专 讻讗谉 讘诪拽专讛 砖讛转讬讝讛 讘专砖讜转 讛专讘讬诐 讜讛讝讬拽讛 讘专砖讜转 讛讬讞讬讚. 讜讞讝专 讜讛拽砖讛 诇讜 专' 讬专诪讬讛: 讜讛讗诪专转 [讜讛专讬 讗诪专转] 注拽讬专讛 讗讬谉 讻讗谉 讛谞讞讛 讬砖 讻讗谉 讜讗讬谉 讝讛 诪砖谞讛 讛讬讻谉 讛讝讬拽讛! 讗诪专 诇讬讛 [诇讜]: 讛讚专讬 [讞讜讝专 讗谞讬] 讘讬 诪讚讘专讬 讗诇讛, 讻驻讬 砖讻讘专 讞讝专 讘讜 讘讙诇诇 讛讘专讬讬转讗 讛讗讞专转.


 注诇 住讘专转讜 砖诇 专' 讝讬专讗, 讞讝专 讜砖讗诇讜 专' 讬专诪讬讛: 讗讬谞讬 [讜讻讬 讻谉 讛讜讗] 砖讚讬谉 爪专讜专讜转 讘专砖讜转 讛专讘讬诐 讻讚讬谉 专讙诇, 讜驻讟讜专?

